En 33-årig mand blev i nat udsat for et voldsomt overgreb af fire røvere. Politiet efterlyser nu de formodede gerningsmænd via overvågningsbillder

Ved du noget? Tip os på mail til 1224@eb.dk eller sms til 1224 (alm. sms-takst)

I forbindelse med et yderst groft overfald på en 33-årig mand efterlyser Københavns Politi nu fire mænd.

De fire formodes at stå bag overfaldet som fandt sted natten til onsdag i det indre København.

Her lokkede de fire gerningsmænd den 33-årige ind i en bil, hvor efter de kørte fra Sværtegade til Kløvermarksvej i København. Efterfølgende overdængede de fire mænd den 33-årige med slag og spark på krop og i ansigtet, ligesom de forsøgte at kvæle manden med et bælte om halsen.

- Han bliver kørt derud i en mindre, mørk og ældre Skoda Fabia hatchback, hvor venstre forlygte er defekt, og så mangler den hjulkapslen på det bagerste, venstre hjul, siger politikommissær Bo Hansen til Ekstra Bladet.

Ifølge politiet hævede de fire gerningsmænd efter overfaldet penge på den 33-åriges dankort, ligesom de også løb af sted med mandens mobiltelefon.

Har man oplysninger i sagen, bedes man kontakte politiet på 114.